**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

**A határozati javaslatot törvényességi**

**szempontból megvizsgáltam:**

**/: Dr. Károlyi Ákos :/**

**jegyző**

**ELŐTERJESZTÉS**

**Szombathely Megyei Jogú Város Közgyűlésének**

**2017. február 2-i ülésére**

**Javaslat Szombathely Megyei Jogú Város Partnerségi Egyeztetési Szabályzatának megalkotására**

A településkép védelméről szóló 2016. évi LXXIV. törvény (a továbbiakban: Törvény) megalkotásával az önkormányzatok több olyan feladatot kaptak, amelyek végrehajtásához a későbbiekben megalkotott kormányrendeletek szolgálnak alapul. Ezen végrehajtási szabályok a 400/2016.(XII.5.) Korm. rendeletben kerültek megfogalmazásra. A jelen előterjesztés első lépcsője annak a folyamatnak, amely során az önkormányzat végrehajtja a Törvényben megfogalmazott rendben és határidőben a településképpel kapcsolatos feladatait.

A Törvény felhatalmazta az önkormányzatok képviselő-testületét (közgyűlését), hogy a településképi rendeletben állapítsák meg

* a településképi követelményeket (amelyek lehetnek területi építészeti, egyedi építészeti és a reklámhordozókra, reklámberendezésekre, cégérekre és reklámhordozásra alkalmas egyéb műszaki berendezésre, továbbá az egyéb műszaki berendezésekre vonatkozó követelmények),
* az önkormányzati támogatási és ösztönző rendszer részletes tartalmát,
* a településképi véleményezési, a településképi bejelentési és a településképi kötelezési eljárásra vonatkozó részletes szabályokat,
* azon – jogszabályban építésügyi hatósági engedélyhez kötött – építési tevékenységek körét, amelyek megkezdését településképi véleményezési eljáráshoz köti,
* azon – jogszabályban építésügyi hatósági engedélyhez és az egyszerű bejelentéshez nem kötött – építési tevékenységek, rendeltetésváltoztatások és reklámelhelyezések körét, amelyek megkezdését településképi bejelentési eljáráshoz köti,
* a településképi kötelezettség megszegése és végrehajtása esetén alkalmazható bírság esetköreit, a törvény keretei közötti mértékét, kiszabásának és behajtásának módját,
* a reklámhordozó és reklám elhelyezésére vonatkozó tilalmak és korlátozások alól e törvény által megengedett eltéréseket,
* a helyi önkormányzat illetékességi területén létesíthető reklámhordozók számát, megjelenésük különös formai (műszaki) követelményeit.

A helyi önkormányzatok a törvény rendelkezése alapján 2017. október 1. napjáig kötelesek megalkotni a településképi rendeletet.

A településképi rendelet hatálybalépésével egyidejűleg az egyéb önkormányzati rendeletben szereplő e törvény szerinti településképi követelményeket, településképi önkormányzati támogatási és ösztönző rendszert, valamint az önkormányzati településkép-érvényesítési eszközöket a törvény erejénél fogva nem lehet alkalmazni.

A helyi építési szabályzat településképi követelményeit, valamint az építészeti örökség helyi védelméről szóló, a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról szóló, és a településképi véleményezési, illetve a településképi bejelentési eljárás sajátos jogintézményekről szóló önkormányzati rendeletet 2017. szeptember 30-ig lehet alkalmazni.

A településképi rendelet elkészítése hosszú folyamat, egyeztetésének és elfogadásának eljárási szabályait a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: kormányrendelet) 2016. december 5-én kihirdetett módosítása (az egyes kormányrendeleteknek a településkép védelmével és a településrendezéssel összefüggő módosításáról szóló 400/2016. (XII. 5.) Korm. rendelet) szabályozza.

A településképi rendelet megalkotásának első lépése a partnerségi egyeztetési eljárás szabályairól való önkormányzati döntés, amely jelen előterjesztés részét képezi.

Ezt követően kezdődhet meg a településképi arculati kézikönyv elkészítése. A kormányrendelet szerint a kézikönyv szemléletformáló célt szolgál, amelyet a települési önkormányzat normatív határozata mellékleteként fogad el. A kézikönyvben – a településképi követelmények megalapozására – meg kell határozni a település településkaraktert meghatározó településképi jellemzőit, a településképi szempontból egymástól jól elkülönülő településrészeket arculati jellemzőikkel és értékeikkel, a településkép minőségi formálására vonatkozó javaslatokat, valamint a településképhez illeszkedő építészeti elemeket.

A kézikönyv elfogadása meg kell, hogy előzze a településképi rendelet elfogadását, miután a kormányrendelet szerint a helyi területi védelemmel érintett terület és a településképi szempontból meghatározó terület a kézikönyv alapján kerül meghatározásra a településképi rendeletben és annak rajzi mellékletében.

A kézikönyv elkészítésének megkezdéséről a partnerek teljes körű előzetes tájékoztatása szükséges társadalmi bevonás keretében. A polgármester az előzetes tájékoztató mellett adatszolgáltatási kérelmet küld azon államigazgatási szerveknek, amelyek adatai szükségesek a kézikönyv kidolgozásához.

A megtett javaslatok, észrevételek, vélemények beérkezése, valamint a megkeresett államigazgatási szervek adatszolgáltatási kötelezettségének teljesítése után kezdődhet meg a kézikönyv elkészítése, amely a javaslatok, észrevételek figyelembevételével, az önkormányzati főépítész közreműködésével készül.

A polgármester az elkészült kézikönyvet partnerségi véleményezésre bocsátja, valamint véleményezésre megküldi a kormányrendeletben meghatározott államigazgatási szerveknek. A partneri javaslatokat, észrevételeket, véleményeket, valamint a megkeresett szervek véleményét az elfogadás előtt ismertetni kell a képviselő-testülettel, ezután fogadható el a kézikönyv.

A kézikönyv elfogadása után kezdődhet meg a településképi rendelet elkészítésének folyamata. A polgármester – hasonlóan a kézikönyvhöz – társadalmi bevonás keretében előzetesen teljes körűen tájékoztatja a partnereket a rendelet elkészítésének megkezdéséről. A javaslatok, észrevételek, vélemények beérkezése után készülhet el a településképi rendelet, amelyet szintén partnerségi véleményezésre kell bocsátani, valamint véleményezésre meg kell küldeni a meghatározott államigazgatási szerveknek. A beérkezett vélemények ismertetése után fogadható el a településképi rendelet.

Az elfogadott kézikönyvet, illetve rendeletet a polgármester a kormányrendeletben meghatározott módon közzéteszi, megküldi és elérhetővé teszi, továbbá gondoskodik a kézikönyv és a településképi rendelet monitorozása érdekében az önkormányzat honlapján nyilvános értékelő felület működtetéséről. Az önkormányzati főépítész évente egy alkalommal a felületre beérkezett véleményeket kiértékeli és ismerteti a képviselő-testülettel.

A Tisztelt Közgyűlés 204/2016. (VI.9.) Kgy. sz. határozatában döntött arról, hogy a közterületek rendeltetésétől eltérő célú használatra vonatkozó rendeletek egységes koncepció tervezete a 2016. októberi ülésére kerüljön előkészítésre. Az új közterület használati koncepció része lett volna valamennyi, a közterület használattal érintett önkormányzati rendelet egységesítése.

Tekintettel arra, hogy a Törvény hatálybalépésétől (2016. július 23.) minden érintett területen szabályrendszer csak településképi rendeletben lehetséges, éppen ezért a rendelet módosítására csak a településképi rendelet – fenti eljárásrend szerinti – elfogadását követően van lehetőség, ahogy arról a Tisztelt Közgyűlést a 2016. október 27-i Közgyűlésen tájékoztattuk. A Tisztelt Közgyűlés a határidő módosítással a 335/2016. (X.27.) Kgy. sz. határozatában egyetértett.

Az új jogintézmények bevezetése és a kormányrendelet egyéb módosításai miatt Szombathely Megyei Jogú Város jelenleg hatályos 282/2014.(VI.19.) Kgy. sz. határozattal elfogadott Partnerségi Egyeztetési Szabályzata átdolgozásra került. Az új szabályzat a régi szabályzat szerkezeti tagolásának megtartásával készült, a változtatások a Törvény módosításai szerint kerültek beépítésre. Az előterjesztés 1. sz. melléklete tartalmazza az új Partnerségi Egyeztetési Szabályzatot, 2. sz. melléklete a régi Partnerségi Egyeztetési Szabályzatot, amelyben kihúzásokkal és vastagított betűkkel látszanak a módosítások.

A továbbiakban a fent leírtak szerint szükséges a már említett arculati kézikönyv elkészítésére irányuló eljárást lefolytatni. Kérem a Tisztelt Közgyűlés felhatalmazását arra, hogy az arculati kézikönyv elkészítéséhez szükséges intézkedéseket megtegyem, és így elindulhasson az a folyamat, amelynek eredményeként végül majd megalkotásra kerül a város településképi rendelete.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. január „ ”**

**/: Dr. Puskás Tivadar :/**

**HATÁROZATI JAVASLAT**

**.…/2017. (II. 2.) Kgy. számú határozat**

1. A Közgyűlés a Partnerségi Egyeztetési Szabályzat megalkotására előterjesztett javaslatot megtárgyalta és elfogadta, továbbá felhatalmazza a Polgármestert a Szabályzat aláírására.
2. A Közgyűlés felkéri a Polgármestert, hogy a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 21. §-a alapján tegye meg a településképi arculati kézikönyv elkészíttetése érdekében szükséges intézkedéseket.

**Felelősök:** Dr. Puskás Tivadar, polgármester

Illés Károly, alpolgármester

Dr. Károlyi Ákos, jegyző

(A végrehajtás előkészítéséért:

Dr. Telek Miklós, a Polgármesteri Kabinet osztályvezetője)

**Határidő:** 1. pont vonatkozásában; azonnal

2. pont vonatkozásában; 2017. március 1.